যে কারণেই প্রদাহ সৃষ্টি হোক না কেন, দীর্ঘস্থায়ী বা ক্রনিক হেপাটাইটিস বছরের পর বছর চলতে থাকলে লিভারের কোষগুলো মরে যায়। অকার্যকর ও অপ্রয়োজনীয় ফাইব্রাস টিস্যু সে স্থান দখল করে জন্ম দেয় সিরোসিস নামক মারাত্মক রোগ। সিরোসিস হলে লিভারের কার্যক্ষমতা ধীরে ধীরে কমতে থাকে। আমাদের দেশে হেপাটাইটিস বি এবং সি সংক্রমণই লিভার সিরোসিসের প্রধান কারণ। আমাদের দেশে অতিরিক্ত মদ বা অ্যালকোহল পানজনিত হেপাটাইটিস সিরোসিসের দ্বিতীয় প্রধান কারণ হিসেবে দায়ী। ডায়াবেটিস, রক্তের চর্বির উচ্চমাত্রা প্রভৃতি কারণে শরীরের বিভিন্ন অঙ্গের মতো লিভারেও ফ্যাট জমে হয় ফ্যাটি লিভার। ইদানীং ফ্যাটি লিভার, লিভারের সিরোসিসের অন্যতম কারণ হয়ে দাঁড়িয়েছে। এছাড়া ব্যাকটেরিয়া এবং প্যারাসাইট লিভারে অ্যাবসেস বা ফোঁড়া তৈরি করতে পারে। সর্বোপরি প্রাণঘাতী ক্যান্সারও ভর করতে পারে লিভারে। সিরোসিস যাদের হয় তাদের ক্যান্সার হওয়ার প্রবণতা সবচেয়ে বেশি।